Twee sterf in Bloem-ongeluk, kind oorleefNooddienswerkers op die toneel. Foto: Trauma Response Africa Twee mans is dood en ŉ kind beseer toe die motor waarin hulle gery het Woensdagaand in ŉ stormwaterkanaal in Bloemfontein beland het. Volgens Trauma Response Africa het die motor in Rudolf Greylingweg in Oos-Einde gery toe dit die pad verlaat, verskeie kere gerol en in die kanaal langs die pad tot stilstand gekom het. Die mans is tydens die ongeluk uit die voertuig geslinger. Werner Vermaak, woordvoerder van ER24, het gesê verskeie nooddienste het omstreeks 21:30 op die ongeluk reageer. “Met paramedici se aankoms is die motor gedeeltelik in die water in die kanaal aangetref,” het Vermaak gesê. Een man se liggaam is op die kant van die wal gevind. Hy is op die toneel dood verklaar. “Daar was ook ŉ kind met matige beserings op die toneel. Dit is nie duidelik of die kind ook uit die voertuig geslinger is en of omstanders hom uit die motor gehaal het nie. Hy is op die toneel behandel en na ŉ nabygeleë hospitaal geneem.” Die ander man is in ŉ kritieke toestand in die water in die kanaal aangetref. Hy het erge borsbeserings opgedoen. Hy moes met behulp van die brandweer en nooddienste sowat vyf meter na die padoppervlak gehys word. “Terwyl die poging aan die gang was, het die man se toestand skielik versleg en sy hart het gaan staan. Paramedici het nagenoeg ŉ uur lank probeer om hom by te bring, maar kon nie daarin slaag nie.” Hy is ook op die toneel dood verklaar. Die oorsaak van die ongeluk is onbekend en word ondersoek.